text: Danmarks bedste vingård ligger ved Kolding
  30 oktober 2016 kl. 06.17
  Skærsøgaard Vin vandt lørdag titlen 'Årets Vingård 2016' ved Dansk Vinshow. Vingården er Danmarks største.
  Skærsøgaard Vin vandt titlen 'Årets Vingård 2016' efter fire professionelle dommere havde blindsmagt og bedømt 54 tilmeldte vine.
  Rolf Madsen, dommer, Årets Vingård : "Jeg er faktisk slet ikke i tvivl om, at dansk vin har en fremtid."
  Vinene blev bedømt af professionelle vindommere, og Skærsøgaard Vin fra Dons ved Kolding tog titlen og modtog guldmedalje for den mousserende vin 'Don's Rosé Brut 2015'.
  - Var der nogen, der for ti år siden havde sagt, at dansk vin kunne blive til noget, havde jeg svaret: 'Aldrig i livet!'  Men efter at have siddet i dommerpanelet tre år i træk ved Dansk Vinskue og nu hos Danske Vingaarde, er jeg kommet i tvivl, siger en af dommerne og vinanmelder Rolf Madsen i en pressemeddelse og fortsætter:
  - Eller det vil sige; jeg er faktisk slet ikke i tvivl om, at dansk vin har en fremtid.
  Fremtiden for dansk vin, ser da også lovende ud, hvis man kigger på dette års vindruehøst. Tidligere i oktober besøgte TV SYD Skærsøgaard, som i år har haft deres bedste vinhøst nogensinde.
  Også Årø Vingård vandt en medalje ved Dansk Vinshow lørdag.
  